Il-Kummissjoni Nazzjonali għall-Promozzjoni tal-Ugwaljanza (NCPE) tat bidu għal pjan ta’ azzjoni li se jkun jinkludi riċerka, taħriġ intern u estern kif ukoll kampanja ta’ ħolqien ta’ għarfien u jiżviluppa kultura ta’ drittijiet. Il-pjan huwa mmirat għal ħaddiema fl-amministrazzjoni pubblika, fil-kunsilli lokali, għaqdiet mhux governattivi u msieħba soċjali. Il-ħidma qed issir mill-NCPE bi sħab ma’ żewġ entitajiet oħra tal-ugwaljanza mill-Irlanda ta’ Fuq u l-Awstrija, flimkien ma’ erba’ entitajiet oħra Maltin fl-okkażjoni ta’ Jum id-Drittijiet tal-Bniedem, illum l-10 ta’ Diċembru. Id-Direttur Eżekuttiv tal-NCPE Romina Bartolo (ritratt fuq) spjegat kif il-mandat oriġinali tal-NCPE kien li titħares il-liġi f’dak li għandu x’jaqsam mad-diskriminazzjoni abbażi ta’ sess u responsabbiltajiet tal-familja fl-impjiegi, l-edukazzjoni jew it-taħriġ vokazzjonali u s-servizzi finanzjarji. Din il-leġislazzjoni kienet emendata fl-2012 u issa tkopri wkoll l-oqsma tal-orjentazzjoni sesswali, l-età, ir-reliġjon jew twemmin, razza jew oriġini etnika u l-identità tal-ġeneru fl-impjiegi, l-edukazzjoni u s-servizzi finanzarji.